**รายงานการประชุมสภาเทศบาลตำบลคึกคัก สมัยสามัญ สมัยที่ 3 ประจำปี ๒๕6๑**

**ครั้งที่ 3/๒๕๖๑**

**วัน อังคาร ที่ 11 เดือน กันยายน พ.ศ. ๒๕๖๑ เวลา 09.๓๐ น.**

**ณ ห้องประชุมสภาเทศบาลตำบลคึกคัก อำเภอตะกั่วป่า จังหวัดพังงา**

-----------------------------------------------------------------------

**ผู้มาประชุม**

1. นายวีรพล สุทธิเพชร ตำแหน่ง รองประธานสภาเทศบาลตำบลคึกคัก
2. นายชาตรี หลีเจี้ย ตำแหน่ง สมาชิกสภาเทศบาลตำบลคึกคัก เขต ๑
3. นายนพพร ชนะภัย ตำแหน่ง สมาชิกสภาเทศบาลตำบลคึกคัก เขต ๑
4. นายสมคิด หมื่นกล้า ตำแหน่ง สมาชิกสภาเทศบาลตำบลคึกคัก เขต ๑
5. นายนิกร ทองลิ่ม ตำแหน่ง สมาชิกสภาเทศบาลตำบลคึกคัก เขต ๑
6. นายอุดม ตันเก่ง ตำแหน่ง สมาชิกสภาเทศบาลตำบลคึกคัก เขต ๑
7. นายนพดล นพฤทธิ์ ตำแหน่ง สมาชิกสภาเทศบาลตำบลคึกคัก เขต ๒

8) นายสมญา นพฤทธิ์ ตำแหน่ง สมาชิกสภาเทศบาลตำบลคึกคัก เขต ๒

9) นายกรวิภาส หมายแร่ ตำแหน่ง สมาชิกสภาเทศบาลตำบลคึกคัก เขต ๒

10) น.ส.เบญจมาศ ตันเก่ง ตำแหน่ง สมาชิกสภาเทศบาลตำบลคึกคัก เขต ๒

11) นายสมชาย ชูเหล็ก ตำแหน่ง สมาชิกสภาเทศบาลตำบลคึกคัก เขต 2

**ผู้ไม่มาประชุม** (ติดราชการ)

1. นายเสน่ห์ บุญน้อย ตำแหน่ง ประธานสภาเทศบาลตำบลคึกคัก

**ผู้เข้าร่วมประชุม**

1. นายสวัสดิ์ ตันเก่ง ตำแหน่ง นายกเทศมนตรีตำบลคึกคัก
2. นายกิตติพงศ์ กิจภูวดล ตำแหน่ง รองนายกเทศมนตรีตำบลคึกคัก
3. น.ส.วลัยลักษณ์ โสภณพิเชฐ ตำแหน่ง เลขานุการนายกเทศมนตรีตำบลคึกคัก
4. นายอนิวรรตน์ ไชยรัตน์ธนโชค ตำแหน่ง ปลัดเทศบาลตำบลคึกคัก
5. นายสุขเกษม สมบัติ ตำแหน่ง รองปลัดเทศบาลตำบลคึกคัก
6. นางประทิพย์ ศรีสมทรง ตำแหน่ง ผู้อำนวยการกองคลัง
7. นายวัชรากร เดชประดิษฐ์ ตำแหน่ง หัวหน้าฝ่ายอำนวยการ

8) น.ส.นุชนาถ บัวแก้ว ตำแหน่ง ผู้ช่วยเจ้าพนักงานพัฒนาชุมชน

**เริ่มประชุมเวลา 09.๓๐ น**.

นายอนิวรรตน์ (ปลัด/เลขานุการฯ) ตามมติประชุมสภาเทศบาลตำบลคึกคัก สมัยสามัญ สมัยที่ 3 ประจำปี 2561 โดยกำหนดตั้งแต่วันที่ ๑5 สิงหาคม ๒๕๖๑ มีกำหนดไม่เกิน ๓๐ วัน ประธานสภาได้นัดประชุมสภาเทศบาลตำบลคึกคัก สมัยสามัญ สมัยที่ 3 ครั้งที่ 3/๒๕๖๑ ในวัน อังคาร ที่ 11 กันยายน ๒๕๖๑ ตั้งแต่เวลา ๐๙.๓๐ น. ณ ห้องประชุมสภาเทศบาลตำบลคึกคัก บัดนี้ถึงเวลาประชุมแล้วนะครับ มีสมาชิกสภาเข้าร่วมประชุม จำนวน 11 ท่าน ติดราชการ 1 ท่าน คือ ท่านประธานสภาเทศบาล ถือว่าครบองค์ประชุม เชิญท่านประธานดำเนินการตามวาระการประชุมต่อไปครับ เนื่องจากประธานสภาติดราชการขอเชิญท่าน รองประธานสภา ท่าน สท.วีรพล สุทธิเพชร ขึ้นทำหน้าที่เป็นประธานสภาเพื่อดำเนินการประชุมตามวาระต่อไป ขอเชิญครับ

นายวีรพล (รองประธานสภาฯ) สวัสดีครับวันนี้ท่านประธานติดราชการ ผมนายวีรพล สุทธิเพชร ก็ขอปฏิบัติหน้าที่แทน ระเบียบวาระการประชุมสภาเทศบาลตำบลคึกคัก สมัยสามัญ สมัยที่ 3 ประจำปี 2561 ครั้งที่ 3/2561 วันอังคารที่ 11 เดือน กันยายน พ.ศ. 2561 เวลา 09.30 น. ณ ห้องประชุมสภาเทศบาลตำบลคึกคัก อำเภอตะกั่วป่า จังหวัดพังงา

**ระเบียบวาระที่ ๑ เรื่องที่ประธานแจ้งให้ที่ประชุมทราบ**

นายวีรพล (รองประธานสภาฯ) 1.1 การส่งมอบโครงการก่อสร้างและบำรุงรักษาแหล่งน้ำ ตามแผนปฏิบัติการการกระจายอำนาจให้องค์กรปกครองส่วนท้องถิ่น (ฉบับที่2) พ.ศ.2551 โครงการระบบส่งน้ำจากฝายน้ำล้นโตนช่องฟ้า บ้านบางเนียง ม.5 รหัสโครงการ พง.28-00 กรมทรัพยากรน้ำ (กองช่าง , รองสิริธร) ซึ่งทางสิริธร บัวแก้ว ได้ลงนามเรียบร้อยแล้วเมื่อวันที่ 25 ธันวาคม 2560 เรียนเชิญท่านนายกครับ

นายสวัสดิ์ (นายกฯ) กราบเรียนท่านประธานสภา สมาชิกสภาที่เคารพทุกท่านครับ กระผมนายสวัสดิ์ ตันเก่ง นายกเทศมนตรีตำบลคึกคัก ขอนำเรียนต่อที่ประชุมสภาว่าเรื่องการส่งมอบโครงการก่อสร้างและบำรุงรักษาแหล่งน้ำ ตามแผนปฏิบัติการการกระจายอำนาจให้องค์กรปกครองส่วนท้องถิ่น โครงการระบบส่งน้ำจากฝายน้ำล้นโตนช่องฟ้า ซึ่งโครงการนี้คนที่รับเรื่องมาก็คือ รองสิริธร กับ ผอ.สมหมายบุญลอย ซึ่งผมก็เพิ่งรู้มาเมื่อไม่กี่วันมานี้เอง ขอมอบกองช่างช่วยชี้แจงครับ

นายวัชรากร (หน.ฝ่ายแผนฯ) กราบเรียนท่านประธานสภา ท่านสมาชิกเทศบาลตำบลคึกคัก ท่านคณะผู้บริหารและหัวหน้าส่วนราชการ ผมนายวัชรากร เดชประดิษฐ์ หัวหน้าฝ่ายแบบแผนและก่อสร้างรักษาราชการแทนผอ.กองช่าง โครงการระบบส่งน้ำฝายน้ำล้นโตนช่องฟ้าเป็นโครงการที่ได้มานานแล้วแต่ยังไม่ได้รับการส่งมอบตามการถ่ายโอนภาระกิจการก่อสร้างตามนโยบายของภาครัฐนะครับ ซึ่งโครงการนี้เดิมทีก็เทศบาลก็เคยให้ทางกรมทรัพยากรน้ำมาดูพื้นที่ รวมทั้งวันนั้นท่านรองกิตติพงศ์ที่ดูแลงานกองช่างก็เข้าไปดูด้วย ปรากฏว่าระบบฝายน้ำล้นไม่มีการก่อสร้างก็มีความมั่นคงแข็งแรงดี แต่ก็มีส่วนของประตูถ่ายน้ำก็ยังพอที่จะใช้งานได้ แต่ก็ไม่สมบูรณ์ร้อยเปอร์เซ็นต์ แต่ในกระบวนการจัดซื้อจัดจ้างและกระบวนการในการส่งมอบก็เป็นไปตามรูปแบบของสัญญา แต่ในการใช้งานท่อส่งน้ำนี้ไม่สามารถส่งน้ำมายังหมู่บ้านในพื้นที่ด้านล่างได้เพราะว่าความลาดชันของสภาพพื้นที่ ไม่เอื้ออำนวยต่อโครงการเพราะว่าพื้นที่ฝายอยู่สูงก็จริงแต่ว่าตัวที่ปลายน้ำปลายสุดขอบท่อน้ำมันสูงกว่าต้นน้ำก็เลยไม่ได้ใช้ต่อยอดมายังหมู่บ้านนะครับ แต่ว่าสิ่งก่อสร้างได้สร้างไปแล้วคือข้อเท็จจริงฉะนั้นก็ให้ที่สภาได้พิจารณาดูว่าโครงการนี้เขาระบุมาว่าดำเนินการแล้วเสร็จ ฉะนั้นให้สภาได้พิจารณาตามข้อเท็จจริงว่าจะรับมอบหรือไม่รับมอบครับ ขอบคุณครับ

นายอนิวรรตน์ (ปลัด/เลขานุการฯ) ขออนุญาตท่านประธาน ผมอนิวรรตน์ ไชยรัตน์ธนโชค ปลัดเทศบาล วาระนี้ไม่ใช่วาระที่สภาพิจารณารับมอบหรือไม่รับมอบนะครับ เป็นวาระแจ้งสภาเพื่อทราบ เนื่องจากวันที่ 20 ธันวาคม 2560 ซึ่งทางผู้บริหารก็ได้รับมอบไปแล้ว จึงแจ้งให้สภาทราบ

นายวีรพล (รองประธานสภาฯ) สมาชิกท่านใดมีข้อสงสัยมีไหมครับ

นายสมชาย (สท.เขต 2) ขออนุญาตท่านประธานฝ่ายบริหาร เพื่อนสมาชิกและหัวหน้าส่วนทุกๆ ท่าน ผมนายสมชาย ชูเหล็ก สมาชิกสภาเทศบาลตำบลคึกคัก จริงๆ เรื่องวาระการรับมอบแหล่งน้ำโตนช่องฟ้า หมู่ที่ 5 จริงๆ ผมไม่เคยรับทราบไม่ได้ผ่านสภาด้วยครับ จริงๆ ผมอยากจะทราบประเด็นนี้มากกว่าครับ ขอบคุณครับท่านประธาน

นายสวัสดิ์ (นายกฯ) ขอให้ปลัดเกี่ยวกับข้อกฎหมายหน่อยครับ ผมก็ไม่เข้าใจขอชี้แจงหน่อยครับ

นายอนิวรรตน์ (ปลัด/เลขานุการฯ) ขออนุญาตท่านประธานครับ คือตามข้อเท็จจริง คือทางกรมทรัพยากรน้ำ ไม่รู้เขาไปติดต่อกับท่านรองสิริธรยังไงขออนุญาตออกชื่อนะครับ แล้วผมไม่รู้ขั้นตอนแรกผมมารู้ขั้นตอนหลังก็คือเขาส่งการรับมอบให้มาทางบเทศบาลแล้ว ว่าทางเทศบาลได้รับมอบไปแล้วเมื่อวันที่ 25 ธันวาคม 2560 สภาพที่อยู่คือไม่ได้ผ่านสภาแต่ถามว่าโครงการนี้ผ่านต้องผ่านสภาหรือไม่ ก่อนมีการรับโอน โครงการดังกล่าวถ่ายโอนตามกฎหมายกระจายอำนาจครับ สรุปง่ายๆ คือโครงการนี้ต่อไปนี้กรมทรัพยากรน้ำ จะต้องปฏิบัติตามกฎหมายกระจายอำนาจ คือต้องถ่ายโอนให้กับท้องถิ่น ภายในปีที่กำหนดในกฎหมาย หากไม่มีการถ่ายโอนหน่วยงานดังกล่าวจะมีมีอำนาจหน้าที่หรือภารกิจที่จะดำเนินการ และไม่มีงบประมาณในการดำเนินการ ถ้ากรมทรัพยากรน้ำมีโครงการเหล่านี้อยู่ให้ส่งมอบกับท้องถิ่นตามกฎหมาย แต่ทั้งนี้ทั้งนั้นที่มันผิดพลาดนิดหนึ่งตรงที่ว่าตอนที่ส่งมอบ ผมเองก็ไม่รู้แล้วอยู่ๆ หนังสือก็บอกว่ารับมอบเรียบร้อยแล้ว เป็นไปตามเอกสารที่แจกให้ท่านก็มีการเซ็นรับเรียบร้อยเป็นพยานเรียบร้อย แต่ทั้งนี้ทั้งนั้นเราน่าจะท้วงติงไปนิดหนึ่งว่า 1,500 เมตรของท่อ HDPE มันใช้ได้ไหม ถ้าใช้ไม่ได้เราก็ทำบันทึกให้ผู้ส่งมอบไว้เป็นหลักฐาน ก็คือเขาส่งมอบแต่เราต้องรับแต่การรับ รับแบบบันทึกว่าบางรายการใช้ไม่ได้ เช่น ท่อ HDPE ขนาด 4 นิ้ว 1,500 เมตร ใช้ได้อีกไหมถ้าใช้ไม่ได้เราบันทึกที่หน่วยงานเขาทราบ เมื่อมีการถ่ายโอนโครงการแล้ว หากท้องถิ่นไม่มีงบประมาณในการดำเนินการซ่อมแซม ปรับปรุง ก็ต้องทำโครงการเสนองบประมาณจากคณะกรรมการกระจายอำนาจเพื่อนำงบประมาณในการบำรุงรักษาต่อไป

นายสวัสดิ์ (นายกฯ) ขออนุญาตท่านประธานสรุปว่าตามที่ท่านปลัดพูดเราก็ต้องทำหนังสือไปถึงคนที่ส่งมอบให้เราว่าเรายังขาดตัวนั้นตัวนี้นะ ท่านจะมีงบซ่อมแซมให้เราไหม อันดับแรกผมว่าทำแบบนั้นก่อน

นายอนิวรรตน์ (ปลัด/เลขานุการฯ) ขออนุญาตครับก็คือตอนนี้เขาส่งมอบแล้วครับ เขาจะไม่เกี่ยวแล้วเขาจะส่งมอบให้เราแล้วตั้งแต่ 25 ธันวาคม 2560 นั้นถ้าเรามีงบไม่มีงบเราต้องไปขอคณะกรรมการกระจายอำนาจเอาเอง การกระจายอำนาจนี้เขาดูแลเรื่องงบ เรื่องโครงการถ่ายโอนทั้งประเทศทุกกระทรวงแต่ถ้าเราขอแล้วไม่ได้ก็ต้องใช้งบประมาณในการดำเนินการเอง

**มติที่ประชุม** รับทราบ

**1.2 แจ้งเพื่อทราบการปรับยอดลูกหนี้ภาษีป้าย และค่าขยะมูลฝอย ประจำปี 2560** (กองคลัง)

นายวีรพล (รองประธานสภาฯ) สมาชิกท่านใดมีข้อสงสัยมีไหมครับ ถ้าไม่มีผมก็ไประเบียบวาระที่ 1 ข้อ 1.2 แจ้งเพื่อทราบการปรับยอดลูกหนี้ภาษีป้าย และค่าขยะมูลฝอย ประจำปี 2560 (กองคลัง) ขอเรียนเชิญท่านผู้อำนวยการกองคลังชี้แจงครับ

นางประทิพย์ (ผอ.คลัง) เรียนท่านประธานสภาท่านสมาชิกสภาคณะผู้บริหารและผู้เข้าร่วมประชุมทุกท่านนะคะ สำหรับกองคลังวันนี้มีเรื่องแจ้งเพื่อทราบ 1 เรื่องนะคะก็คือเรื่องการปรับลดยอดลูกหนี้ภาษีป้ายและค่าขยะมูลฝอย ประจำปี 2560 ซึ่งฝ่ายพัฒนารายได้ได้ตรวจสอบลูกหนี้ค้างชำระนะคะ ปรากฏว่ามีการบันทึกข้อมูลผิดพลาดอยู่ 2 รายการค่ะ ก็คือลูกหนี้ภาษีป้าย 2 รายนะคะ เป็นเงิน 1,664 บาท คือมีการชำระแล้วแต่ยังไม่ได้ลดยอดในระบบข้อมูลของโปรแกรมนะคะ และก็ลูกหนี้ค่าขยะมูลฝอยจำนวน 2,580 บาท คือมีการตั้งยอดลูกหนี้ซ้ำซ้อน คือมีการตั้งทั้งระบบโอนและระบบโปรแกรมสำเร็จรูปจึงทำให้ยอดลูกหนี้ไม่ตรงกับความเป็นจริงนะคะ ซึ่งเราก็สามารถจะปรับลูกหนี้ให้ตรงกับความเป็นจริงได้นะคะก็คือ ตามหนังสือที่ มท 0808.4/ว4772 ลงวันที่ 23 ธันวาคม 2552 เรื่องหลักเกณฑ์การจำหน่ายหนี้สูญการลดยอดลูกหนี้ค้างชำระและวิธีการบันทึกบัญชีขององค์กรปกครองส่วนท้องถิ่น ซึ่งองค์กรปกครองส่วนท้องถิ่นจัดเก็บข้อมูลลูกหนี้ค้างชำระ โดยไม่มีมูลหนี้หรือจัดเก็บข้อมูลผิดพลาดและได้บันทึกบัญชีเป็นรายได้ประจำปีไว้แล้ว ทำให้มียอดลูกหนี้ค้างชำระไม่ตรงความเป็นจริง ให้องค์กรปกครองส่วนท้องถิ่นปรับยอดลูกหนี้ค้างชำระตามความเป็นจริงได้โดยให้เสนอผู้บริหารท้องถิ่นอนุมัติและแจ้งสภาท้องถิ่นทราบนะคะซึ่งในการนี้นะคะทางกองคลังฝ่ายพัฒนารายได้ก็ได้เสนอผู้บริหารท้องถิ่นอนุมัติการปรับยอดลูกหนี้ทั้ง 2 รายการนะคะเป็นที่เรียบร้อยแล้วเมื่อวันที่ 5 กันยายน 2561 นะคะจึงแจ้งสภาเพื่อทราบค่ะ

นายวีรพล (รองประธานสภาฯ) สมาชิกท่านใดจะสอบถามไหมครับ ถ้าไม่มีผมขอมติที่ประชุมเลยนะครับ เรื่องการปรับลดยอดลูกหนี้ภาษีป้ายและค่าขยะมูลฝอย ประจำปี 2560 ใครเห็นด้วยให้ยกมือขึ้นครับ

**มติที่ประชุม** รับทราบ

**ระเบียบวาระที่ ๒** **รับรองรายงานการประชุมสภาเทศบาลตำบลคึกคัก สมัยวิสามัญ**

**สมัยที่ 3 ครั้งที่ 2/๒๕6๑ เมื่อวันที่ 30 สิงหาคม ๒๕6๑**

นายวีรพล (รองประธานสภาฯ) เชิญท่านเลขานุการสภาครับ

นายอนิวรรตน์ (ปลัด/เลขานุการฯ) ขออนุญาตท่านประธานนะครับ รายงานการประชุมสภาเทศบาลตำบลคึกคัก สมัยสามัญ สมัยที่ **3** ประจำปี 2561 ครั้งที่ 2/๒๕6๑ เมื่อวันพฤหัสบดี ที่ 30 สิงหาคม ๒๕6๑ มีทั้งหมด 8 หน้านะครับ หน้าแรกก็คือรายชื่อผู้เข้าร่วมประชุมผู้มาประชุมจำนวน 11 ท่าน ไม่มาประชุม 1 ท่าน ผู้เข้าร่วมประชุมจำนวน 7 ท่าน ในหน้าที่ 1 ตรงที่เลขานุการชี้แจงตรงนั้นบรรทัดที่ 3 กำหนดตั้งแต่วันที่ 15 สิงหาคม ไม่ใช่วันที่ 1 สิงหาคมนะครับ มีกำหนดไม่เกิน 30 วัน หน้า 1 มีท่านใดแก้ไขไหมครับ หน้า 2 เป็นระเบียบวาระที่ 1 เรื่องที่ประธานแจ้งให้ที่ประชุมทราบ มีหน้า 2- หน้า 3 ส่วนหน้าที่ 3 ระเบียบวาระที่ 2 รับรองรายงานการประชุมสภาเทศบาลตำบลคึกคัก สมัยสามัญ สมัยที่ 3 ครั้งที่ 1/2561 เมื่อวันที่ 15 สิงหาคม 2561 มติสภารับทราบนะครับ หน้าที่ 5 ระเบียบวาระที่ 3 เรื่องด่วนพิจารณาไม่มี หน้าที่ 5 เช่นเดียวกัน ระเบียบวาระที่ 4 ญัตติที่ค้างพิจารณาไม่มี หน้าที่ 5 เช่นเดียวกัน ระเบียบวาระที่ 5 ญัตติเสนอพิจารณา 5.1 เสนอพิจารณาร่างเทศบัญญัติงบประมาณรายจ่ายประจำปีงบประมาณ 2562 วาระที่ 2 แปรญัตติ ร่างเทศบัญญัติงบประมาณรายจ่าย ประจำปี 2562 มติดังกล่าวสภาอนุมัติแปรญัตตินะครับ ในหน้าที่ 7 วาระที่ 3 ลงมติร่างเทศบัญญัติงบประมาณรายจ่าย ประจำปี 2562 มติที่ประชุมสภาเห็นชอบร่างเทศบัญญัติงบประมาณรายจ่ายประจำปีงบประมาณ 2562 ด้วยเสียงเอกฉันท์ เห็นชอบ 11 เสียง ไม่เห็นชอบไม่มี งดออกเสียงไม่มี หลังจากนั้นในหน้าเดียวกัน หน้าที่ 7 ระเบียบวาระที่ 6 เรื่องอื่นๆ มี 1 หน้า วาระการประชุมมีทั้งหมด 8 หน้า ท่านใดแก้ไขตรงไหนเชิญครับ เชิญท่านประธานครับ

นายวีรพล (รองประธานสภาฯ) มีสมาชิกท่านใดจะแก้ไขรายงานการประชุมสมัยที่ 3 บ้างครับ ถ้าไม่มีผมขอมติที่ประชุมเลยนะครับ ขอรับรองรายงานการประชุมสภาเทศบาลตำบลคึกคัก สมัยวิสามัญ สมัยที่ 3 ครั้งที่ 2/๒๕6๑ เมื่อวันที่ 30 สิงหาคม ๒๕6๑ สมาชิกท่านใดรับรอง ให้ยกมือขึ้นครับ

**มติที่ประชุม** สภาเห็นชอบ/รับรอง ด้วยเสียงเอกฉันท์ (รับรอง 11 เสียง/ไม่รับรอง – เสียง/งดออกเสียง – เสียง)

**ระเบียบวาระที่ ๓ เรื่องด่วนพิจารณา**

------------ไม่มี------------

**ระเบียบวาระที่ ๔ ญัตติที่ค้างพิจารณา**

------------ไม่มี------------

**ระเบียบวาระที่ ๕ ญัตติเสนอใหม่**

**๕.๑ พิจารณาขออนุมัติโอนงบประมาณรายจ่าย ประจำปี 2561 ประเภทครุภัณฑ์ ที่ดินและสิ่งก่อสร้าง ตั้งจ่ายรายการใหม่ ครั้งที่....../2561 (กองช่าง)**

นายวีรพล (รองประธานสภาฯ) ระเบียบกระทรวงมหาดไทยว่าด้วยวิธีการงบประมาณ 2561 ข้อ 27 การโอนงบประมาณรายจ่ายในหมวดครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยน หรือโอนไปตั้งจ่ายรายการใหม่ ให้เป็นอำนาจอนุมัติของสภาท้องถิ่น เชิญท่านนายกครับ

นายสวัสดิ์ (นายกฯ) กราบเรียนท่านประธานสภาสมาชิกสภาเทศบาลตำบลคึกคักที่เคารพทุกท่านครับ ระเบียบวาระที่ 5.1 นะครับเรื่องการพิจารณาขออนุมัติโอนงบประมาณรายจ่าย ประจำปี 2561 ประเภทครุภัณฑ์ ที่ดินและสิ่งก่อสร้าง ตั้งจ่ายรายการใหม่ ครั้งที่....../2561 ผมขอมอบให้กองช่างชี้แจงนะครับ

นายวัชรากร (หน.ฝ่ายแผนฯ) กราบเรียนท่านประธานสภา ท่านสมาชิกเทศบาลตำบลคึกคัก ท่านคณะผู้บริหารและหัวหน้าส่วนราชการ ของกองช่างก็มีการโอนงบประมาณเพื่อไปตั้งรายจ่ายใหม่จำนวน 5 รายการนะครับซึ่งจะโอนลดในส่วนของแผนงานของกองช่างโดยมีรายละเอียดที่แนบท้ายให้ท่านสมาชิก ผมจะอ่านให้ท่านสมาชิกในส่วนของโอนลดก่อนนะครับ และจะโอนเพิ่มในโครงการอื่นผมจะอธิบายเพิ่มเติมก่อนนะครับส่วนของโอนลดนี้แผนงานอุตสาหกรรมและการโยธางานบริหารทั่วไป เกี่ยวกับงานอุตสาหกรรมและการโยธางบลงทุนค่าที่ดินและสิ่งก่อสร้าง ประเภทรายจ่ายค่าออกแบบค่าควบคุมงานโครงการค่าออกแบบค่าควบคุมงานงบประมาณอนุมัติ 300,000 บาท งบก่อนโอนก็ยังคง 300,000 บาท โอนทั้งหมดนะครับเป็นที่โอนไปก็ 300,000 บาท งบประมาณหลังโอนก็ศูนย์บาทครับเนื่องจากไม่ได้ใช้ในงบประมาณประจำปี 2561 นะครับ ลำดับที่ 2 แผนงานเดียวกันแผนงานอุตสาหกรรมและการโยธางานบริหารทั่วไปเกี่ยวกับการอุตสาหกรรมและการโยธางบบุคลากรครับ มีหมวดรายจ่ายเงินเดือน เงินเดือนพนักงานเทศบาลซึ่งตั้งไว้ 310,000 บาท ซึ่งงบประมาณก่อนโอนยังมีอยู่ 717,840 บาท โอนลดในครั้ง 600,000 บาทถ้วน งบประมาณหลังโอนจะเหลืออยู่ 117,840 บาท ซึ่งยังพอที่จะจ่ายเงินเดือนพนักงานอยู่นะครับ ในส่วนที่เหลืออยู่ ลำดับที่ 3 ในงานอุตสาหกรรมและการโยธา งานทั่วไปเกี่ยวกับอุตสาหกรรมและการโยธางบดำเนินการ ค่าใช้สอยรายจ่ายไม่ได้มาซึ่งบริการค่าจ้างเหมาคนงานทั่วไป งบประมาณที่ได้รับอนุมัติคือ 444,000 นะครับ งบประมาณก่อนโอน 354,645 บาท โอนลดครั้งนี้ 300,000 ยังคงเหลือ 54,645 บาท เนื่องจากงบประมาณเหลือจ่ายประจำปี 2561 ลำดับที่ 4 แผนงานพาณิชย์งานกิจการประปางบดำเนินการ ค่าวัสดุอื่นนะครับตั้งไว้ 3,000,000 บาท งบก่อนโอน 2,202,707.30 บาท จำนวนที่โอนลด 1,900,900 บาท งบประมาณหลังโอนก็จะเหลือ 311,817.31 บาท เนื่องจากมีงบประมาณเหลือจ่ายประจำปี 2561 โดยไปโอนเพิ่มเพื่อตั้งรายการใหม่เป็นแผนงานอุตสาหกรรมการโยธา โครงการโครงสร้างพื้นฐานงบลงทุนค่าที่ดินและสิ่งก่อสร้าง ประเภทรายจ่ายสาธารณูปโภค โครงการก่อสร้างถนนคอนกรีตเสริมเหล็กซอยชนะภัยนะครับ จำนวนเงินที่โอนนะครับ 485,000 บาท ซึ่งไม่ได้ตั้งจ่ายไว้ในงบประมาณรายจ่ายประจำปี 2561 โครงการที่ 2 หมวดเดียวกันนะครับแผนงานเดียวกันรายจ่ายเดียวกัน โครงการก่อสร้างถนนคอนกรีตเสริมเหล็กซอยบ่อหลวง จำนวนที่ขอโอน 488,900 บาท ซึ่งไม่ได้ตั้งจ่ายไว้ในงบประมาณรายจ่ายประจำปี 2561 โครงการที่ 3 แผนงานเดียวกันงบลงทุนเหมือนกันหมวดรายจ่ายที่ดินและสิ่งก่อสร้างเหมือนกันครับ โครงการก่อสร้างถนนคอนกรีตเสริมเหล็กซอยประจวบอุทิศ 2 จำนวนเงินที่โอน 488,100 บาท ไม่ได้ตั้งจ่ายไว้ในงบประมาณรายจ่ายประจำปี 2561 โครงการที่ 4 แผนงานเดียวกันงบหมวดรายจ่ายเดียวกันประเภทรายจ่ายเดียวกันโครงการก่อสร้างถนนคอนกรีตเสริมเหล็กซอยตาเชยนะครับ จำนวนที่โอน 432,000 บาท โครงการที่ 5 แผนงานเดียวกันงบเดียวกันหมวดรายจ่ายสาธารณูปโภคเหมือนกัน เป็นโครงการก่อสร้างอาคารเก็บพัสดุ ทต.คึกคัก งบประมาณจำนวนเงินที่โอน 1,206,300 บาทถ้วน ซึ่งไม่ได้ตั้งจ่ายไว้ในงบประมาณรายจ่ายประจำปี 2561 ซึ่งรายละเอียดโครงการนั้นท่านสมาชิกก็มีอยู่ในมือแล้วนะครับที่ได้แจกเอาไว้ ทั้งหมด 5 โครงการ ซึ่งเหตุผลและความจำเป็นท่านนายกจะเสนอต่อสภาเพื่อเป็นแนวทางในการพิจารณาอนุมัตินะครับ

นายวีรพล (รองประธานสภาฯ) สมาชิกท่านใดมีข้อสงสัยสอบถามเพิ่มเติมเชิญครับ ถ้าไม่มีผมขอที่มติเลยนะครับ ญัตติเสนอใหม่พิจารณาอนุมัติโอนงบประมาณรายจ่าย ประจำปี 2561 ประเภทครุภัณฑ์ ที่ดินและสิ่งก่อสร้าง ตั้งจ่ายรายการใหม่ ครั้งที่....../2561 กองช่าง สมาชิกท่านใด อนุมัติ ให้ยกมือขึ้นครับ

**มติที่ประชุม** สภาอนุมัติ ด้วยเสียงเอกฉันท์ (อนุมัติ 11 เสียง/ไม่อนุมัติ – เสียง/งดออกเสียง – เสียง)

นายอนิวรรตน์ (ปลัด/เลขานุการฯ) โอนงบประมาณรายจ่ายประจำปี 2561 ประเภทครุภัณฑ์ ที่ดินและสิ่งก่อสร้าง ครั้งนี้เป็นครั้งที่ 31/2561 ลงวันที่ 11 กันยายน 2561 เชิญท่านประธานครับ

**5.2** **พิจารณาขออนุมัติกันเงินงบประมาณรายจ่ายประจำปีงบประมาณ 2561**

นายวีรพล (รองประธานสภาฯ) ต่อไประเบียบวาระที่ 5 ผู้บริหารขออนุมัติกันเงินงบประมาณประจำปี 2561 จำนวน 5 โครงการ คือ

1. โครงการก่อสร้างถนน คสล.ซอยชนะภัย ม.2 เป็นเงิน 485,000 บาท
2. โครงการก่อสร้างถนน คสล.ซอยบ่อหลวง ม.3 เป็นเงิน 488,900 บาท
3. โครงการก่อสร้างถนน คสล.ซอยประจวบอุทิศ 2 ม.5 เป็นเงิน 488,100 บาท
4. โครงการก่อสร้างถนน คสล.ซอยตาเชย ม.6 เป็นเงิน 432,000 บาท
5. โครงการก่อสร้างอาคารเก็บพัสดุ ทต.คึกคัก เป็นเงิน 1,206,300 บาท

ระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ.2547 ข้อ 59 ในกรณีที่มีรายจ่ายหมวดครุภัณฑ์ที่ดินและสิ่งก่อสร้าง ยังมิได้ก่อหนี้ผูกพัน แต่มีความจำเป็นต้องใช้จ่ายเงินนั้นอีก ให้องค์กรปกครองส่วนท้องถิ่นรายงานขออนุมัติกันเงินต่อสภาท้องถิ่นได้อีกไม่เกินระยะเวลาหนึ่งปี ขอเชิญท่านนายกชี้แจงครับ

นายอนิวรรตน์ (ปลัด/เลขานุการฯ) ขออนุญาตท่านนายกนิดหนึ่งนะครับ โครงการที่ 4 ยอดผิดอยู่ โครงการที่ 4 ซอยตาเชยเป็นเงิน 432,000 บาท เผอิญผมพิมพ์ให้ท่านประธานผิดอยู่ แก้ให้เป็น 432,000 ขอบคุณครับเชิญท่านนายกครับ

นายสวัสดิ์ (นายกฯ) กราบเรียนท่านประธานสภาสมาชิกสภาเทศบาลตำบลคึกคักที่เคารพทุกท่านครับ กระผมนายสวัสดิ์ ตันเก่ง นายกเทศมนตรีตำบลคึกคักครับ ขอนำเรียนและชี้แจงต่อสภาประธานนะครับและเพื่อนสมาชิกทุกท่านครับ ในเรื่องระเบียบวาระที่ 5.2 นะครับ เรื่องการพิจารณาขออนุมัติกันเงินงบประมาณรายจ่ายประจำปีงบประมาณ 2561 ทั้งหมดมีอยู่ 5 โครงการนะครับ ขออธิบายและขอนำเรียนต่อที่ประชุมให้เป็นทีละโครงการนะครับ ในส่วนโครงการที่ 1 นะครับ โครงการก่อสร้างถนน คสล.ซอยชนะภัย ม.2 เป็นเงิน 485,000 บาท เนื่องจากซอยชนะภัยหมู่ที่ 2 เป็นพื้นที่ลาดชันครับแล้วก็เป็นพื้นที่การเกษตรโดยนายชาญ พุกสอน มีสวนเป็นที่ได้ลำดับจากจังหวัดได้ที่ 1 ที่ 2 จากจังหวัดมานับครั้งไม่ถ้วนแล้วนะครับ ตอนนี้ทางจังหวัดอำเภอได้เข้ามาดูสวนเศรษฐกิจพอเพียงของนายชาญ พุกสอน อยู่ครับและเป็นพื้นที่การเกษตรชาวบ้านก็ใช้เส้นทางนี้ประจำ เพราะทางลาดชันถ้าเราไม่ทำปูนซีเมนต์ขึ้นไป รถก็ขึ้นทางลาดชันไม่ไหวนะครับ เพื่อเป็นการส่งเสริมการเกษตร ผมเลยขอนำเสนอต่อสภานะครับเพื่อจะได้สร้างถนนคสล.เป็นทางสาธารณะชาวบ้านใช้ประโยชน์ร่วมกันมาตั้งนานแล้ว จะได้ไปทำการเกษตรโดยที่ได้รับความสะดวกนะครับ โดยไม่ต้องเสี่ยงต่อการเกิดอุบัติเหตุครับ ในส่วนของโครงการที่ 2 นะครับ โครงการก่อสร้างถนน คสล.ซอยบ่อหลวง ม.3 เป็นเงิน 488,900 บาท เนื่องจากโครงการก่อสร้าง คสล.หมู่ 2 นะครับเป็นพื้นที่ชุมชนเนื่องจากเทศบาลก็ได้ไปจัดทำงบประมาณไปสร้างถนนคสล.ไว้ใกล้จะตลอดไปออกถนนสายหนึ่ง ตอนนั้นเรางบประมาณไม่เพียงพอนะครับก็เลยมาขอจากทางสภานะครับเนื่องจากหมู่ 3 เป็นพื้นที่ชุมชนและคนใช้ประโยชน์ร่วมกันมาก อีกอย่างหนึ่งเราก็มีเทศกาลกินเจไปใช้ที่ถนนคสล.เส้นนั้นก็มากอยู่นะครับ แล้วนักท่องเที่ยวก็ได้ผ่านทางนั้นนะครับ โครงการที่ 3 โครงการก่อสร้างถนน คสล.ซอยประจวบอุทิศ 2 ม.5 เป็นเงิน 488,100 บาท เนื่องจากพื้นที่หมู่ที่ 5 เป็นชุมชนแออัดนะครับ โรงแรมก็มีมากนักท่องเที่ยวก็ขี่มอเตอร์ไซด์ปั่นจักรยานบ้างเข้าไปเที่ยวตามตรอกซอกซอยซึ่งถนนมันก็เป็นหลุมเป็นบ่อ เราจะสร้างคสล.ขึ้นมาถนนเรียบเพื่อจะได้ความสะดวกแก่ชาวบ้านและนักท่องเที่ยวครับ ต่อไปโครงการที่ 4 โครงการก่อสร้างถนน คสล.ซอยตาเชย ม.6 เป็นเงิน 432,000 บาท ตามที่ท่านปลัดบอกให้แก้ไขเพิ่มเติมเมื่อกี้นะครับ เนื่องจากซอย ตาเชยตอนนี้นะครับมีนักท่องเที่ยวหลายโรงแรมชาวบ้านก็มีอยู่หลายครัวเรือนนะครับ มีการใช้ทางอยู่เส้นนั้นก็มากพอสมควรเพื่อเป็นทางสะดวกให้แก่นักท่องเที่ยว และชาวบ้านในพื้นที่ หมู่ 6 นะครับ จะได้สัญจรไปมาสะดวกและปลอดภัยในชีวิตและทรัพย์สินนะครับ ต่อไปโครงการที่ 5 นะครับ โครงการก่อสร้างอาคารเก็บพัสดุ ทต.คึกคัก เป็นเงิน 1,206,300 บาท เนื่องจากเทศบาลตำบลคึกคักเรามีแต่สำนักงานนะครับ ที่เก็บพัสดุต่างๆ เราไม่มีในห้องมันก็ระเกะระกะวางไว้ทุกๆ ห้องเต็มเจ้าหน้าที่ไม่มีที่จะนั่งแล้วบางครั้งก็โยกย้ายกันไปเรื่อยนะครับ ผมเห็นว่าอันนี้ก็เป็นเรื่องจำเป็นที่จะต้องทำห้องเก็บพัสดุไว้ให้เป็นสัดเป็นส่วน ก็มีอยู่หลายกอง กองช่าง กองการศึกษา กองคลัง ห้องจัดเก็บก็ทำให้เป็นสัดส่วนนะครับ สืบเนื่องจากบางครั้งผู้ประกอบการชาวบ้านมาหาเอกสารจะได้หาง่ายขึ้นนะครับ ตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ.2547 ข้อ 59 ในกรณีที่มีรายจ่ายหมวดครุภัณฑ์ที่ดินและสิ่งก่อสร้าง ยังมิได้ก่อหนี้ผูกพัน แต่มีความจำเป็นต้องใช้จ่ายเงินนั้นอีก ให้องค์กรปกครองส่วนท้องถิ่นรายงานขออนุมัติกันเงินต่อสภาท้องถิ่นได้อีกไม่เกินระยะเวลาหนึ่งปี ผมขอขอบคุณท่านประธานและเพื่อนสมาชิกทุกท่านครับ ขอบคุณครับ

นายวีรพล (รองประธานสภาฯ) สมาชิกท่านใดมีข้อสอบถามไหมครับ ถ้าไม่มีผมขอมติครับ ระเบียบวาระที่ 5 ข้อ 5.2 พิจารณาขออนุมัติกันเงินงบประมาณรายจ่ายประจำปีงบประมาณ 2561 สมาชิกท่านใดอนุมัติให้ยกมือขึ้นครับ

**มติที่ประชุม** สภาอนุมัติ ด้วยเสียงเอกฉันท์ (อนุมัติ 11 เสียง/ไม่อนุมัติ – เสียง/งดออกเสียง – เสียง)

**ระเบียบวาระที่ 6**  **เรื่องอื่นๆ** (ถ้ามี)

นายวีรพล (รองประธานสภาฯ) ต่อไปเข้าระเบียบวาระที่ 6 เรื่องอื่นๆ (ถ้ามี) สมาชิกท่านใดมีข้อเสนอบ้างครับ เชิญครับท่านสมชาย ชูเหล็ก

นายสมชาย (สท.เขต 2) ขออนุญาตท่านประธานฝ่ายบริหารเพื่อนสมาชิกและหัวหน้า ส่วนทุกๆ ท่านครับ กระผมนายสมชาย ชูเหล็ก สมาชิกสภาเทศบาลตำบลคึกคัก เขต 2 เรื่องอื่นๆ ผมมีประเด็น 2 ประเด็น กราบเรียนฝากไปยังฝ่ายบริหารเพื่อได้รับพิจารณา เรื่องการปฏิบัติงานของเจ้าหน้าที่และพนักงานของเทศบาลตำบลคึกคักเฉพาะบางคนครับ ในปัจจุบันกองการศึกษามีคุณครูบางคนทำตัวเลอะกว่าหัวหน้าส่วนครับท่านประธาน ไม่เคารพไม่เชื่อฟังไม่ปฏิบัติตามคำสั่งของหัวหน้าส่วน ผมเกรงว่าคนที่ทำงานดีๆ ครับท่านประธานอาจจะอยู่ที่นี่ไม่ได้ครับ และยังมีการใช้คำพูดหรือวาจาที่ไม่เหมาะสมอย่างเช่นพูดว่า ถ้าไม่ใหญ่จริงอยู่ที่นี่ไม่ได้คำพูดแบบนี้สมควรออกมาจากปากไหมครับท่านประธาน คำพูดคำนี้ผมขออนุญาตต้องเอ่ยชื่อนะครับ คุณครูโหน่งหรือว่า น.ส.ประภาภรณ์ ถ้าท่านประธานจะถามผมว่าไปเอาคำพูดนี้มาจากไหนครับท่านประธาน ตัวผมยอมรับว่าไม่ได้ยินจากปากจากหูผมเองหรอกครับ แต่ผมได้ยินคำพูดเหล่านี้จากผู้ปกครองของเด็กนักเรียนครับท่านประธานและยังมีการพูดเรื่องอาหารการกิน พร้อมกับผู้ปกครองด้วยครับท่านประธานมันเหมาะสมไหมครับท่านประธานเรื่องนี้เป็นเรื่องใหญ่นะครับ จริงๆ ผมไม่อยากพูดหรอก เพราะว่ามีผู้บังคับบัญชาโดยตรงอยู่แล้ว แต่มันปล่อยปละละเลยมาไม่ได้มันนานแล้ว ผมอยากจะเรียนฝากไปยังท่านประธานไปยังฝ่ายบริหารแต่ถ้าหากว่าเรื่องนี้ไม่เป็นความจริง ผมต้องขอกล่าวคำขอโทษและขออภัยด้วย แต่ถ้าหากเรื่องนี้เป็นความจริงผมต้องฝากผู้บังคับบัญชาต้องเรียกมาตักเตือนและอบรมด้วยครับท่านประธาน ส่วนประเด็นที่ 2 ผมอยากจะฝากไปยังท่านประธานก็คือกองช่างโยธาครับท่านประธาน ผมขออนุญาตหัวหน้าช่างนะครับจริงๆ ท่านก็มากินภาษีเงินเดือนพ่อแม่พี่น้องชาวตำบลคึกคักที่ผมใช้คำพูดอย่างนี้คือไม่รุนแรง นะครับแต่ต้องการสื่อความหมายให้พ่อแม่พี่น้องชาวตำบลคึกคักได้รับทราบรวมถึงเพื่อนสมาชิกด้วยครับ หัวหน้าช่างหรือว่าหัวหน้าส่วนบางคนต้องรับผิดชอบโดยตรงอยู่แล้ว ท่านก็ไปเย็นกาแฟตามโรงแรมท่านก็ไปกินอาหารตามร้านค้าในตรอกในซอยในพื้นที่ตำบลคึกคักท่านเห็นอยู่แล้วครับบางพื้นที่ มีหลุมมีบ่อมีไฟฟ้าดับประมาณ 3-4 หลอดก็ว่ากันไปครับท่านสามารถที่จะนำเรื่องเหล่านี้มาบอกกับเจ้าหน้าที่พนักงาน ไปปฏิบัติไปซ่อมแซมบำรุงสิ่งที่มันขาดหายได้เลยครับ ไม่ต้องให้สมาชิกในเขตพื้นที่มายื่นคำร้องต้องให้ท่านนายกในฐานะที่เป็นฝ่ายบริหารสูงสุดต้องตรอกย้ำต้องโทรบอกอย่างนี้มันไม่ถูกต้องครับ ที่มาพูดอย่างนี้คือต้องการที่จะให้เจ้าหน้าที่หรือหัวหน้าส่วนบางส่วนครับได้ดูแลตรงนี้และรับผิดชอบตรงนี้ไปด้วย ไม่จำเป็นว่า สท.ต้องมาเขียนคำร้องก่อนทางนายกต้องโทรสั่งตลอดอย่างนี้ ผมอยากจะกราบเรียนและฝากไปยังฝ่ายบริหารพิจารณาด้วยครับ ขอบคุณครับท่านประธาน

น.ส.เบญจมาศ (สท.เขต 2) ขออนุญาตค่ะ ดิฉัน น.ส.เบญจมาศ ตันเก่ง สท.เขต 2 ค่ะ เรื่องครูโหน่งเป็นเรื่องจริงเพราะอาทิตย์ก่อนที่ประชุมครูโหน่งโทรมาหา ณ ตรงนี้ จะฟ้องเรื่องอาหารในครัวคือเรื่องจริง แต่พอเราบอกว่าเรากำลังประชุมอยู่ญาติเราก็เลยพาเรามาอยู่ห้องครูโหน่งและครูโหน่งก็ไปว่าเรื่องอาหารนี้คือเรื่องจริง ทำไมเรื่องในโรงเรียนต้องเอาไปฟ้องผู้ปกครองเรื่องจริงไม่จริงต้องสอบสวนกันก่อน เพราะแกพูดแบบนี้คือเรื่องจริงยืนยันได้เลยแล้วมาพูดว่าคนนี้เป็นเด็กของ สท.จะไปฟ้องเราว่าแม่ครัวนี้เลือกที่จะปฏิบัติเอาฝรั่งเน่าๆ ให้เด็กแกกินและใครจะไปนั่งเลือกเรื่องแบบนี้ถ้าเราพูดถึงเรื่องหลักความจริงเด็กเป็นร้อยครูตั้งหลายร้อยคนใครจะนั่งคัดฝรั่งมาให้เด็กกิน คือเรื่องทั้งเรื่องเด็กที่เราเลี้ยงอยู่มาอยู่ห้องครูปาล์ม เรามารับเด็กแล้วเราก็ไม่ได้มาก้าวก่ายกับเรื่องครูเลยแต่แกเอาอะไรไปพูดแบบนั้นแล้วมาโยงว่าเป็นเด็กของเราอะไรคืองงไปหมดแล้ว ใครที่เป็นผู้ดูแลต้องไปควบคุมด้วยกับครูโหน่งร้ายมาหลายปีแล้วไม่ใช่เพิ่งร้ายปีเดียว ต้องจัดการเลยไม่นั้นเอาไปฟ้องหญิงหลานเราแล้วหลานเราไปต่อว่าเรา เราว่าอะไรเราไม่รู้เรื่องคือต้องคุยกันให้รู้เรื่องแกโทรมาฟ้องเราแต่วันนั้นเราประชุมอยู่ ถ้าแกพูด ณ ตอนนั้นเราจะพูดในสภาแล้วเปิดเสียงให้ฟังเลยว่าแกโทรมาฟ้องเรื่องนี้แต่บังเอิญแกวางหูไปก่อน นี่คือเรื่องจริงเรื่องครูโหน่งเด็กใครไม่รู้ครูเขามาทำงานเขาจัดการกันเองเอาไปฟ้องผู้ปกครองเรียบร้อยแล้วมาต่อว่าเรา เรามาส่งเด็กนักเรียนเราไม่ได้เข้ามาก้าวก่ายอะไรเขา เพราะว่าเขามีหัวหน้าอยู่แล้วอย่ามาพูดว่าเด็กใครๆ หัวหน้าใหญ่ตรงนี้ก็พูดอยู่ตรงนี้แหละพูดอยู่ในนี้แหละพูดว่าคนนั้นเด็กนายกเด็กเราอะไรอย่างนี้ไม่ต้องมาพูดเรื่องแบบนั้นเขามาทำงานไม่ใช่มาว่าเด็กใครๆ ถ้าทำไม่ดีไล่ไปเลยบอกแล้วไม่ต้องมาพูดว่าเด็กเราเด็กนายกเด็กใคร พูดให้ฟังไว้เลยเพราะคนที่นั่งประชุมในนี้ก็เคยพูด อย่าให้บอกว่าเป็นใครรู้ตัวเองต้องสำนึกตัวเอง ขอบคุณค่ะ

นายสวัสดิ์ (นายกฯ) ผมต้องขออนุญาตท่านประธานครับและเพื่อนสมาชิกสภา ทุกท่านนะครับ ผมขออนุญาตจริงๆ ผมดูแลไม่ทั่วถึงเดี๋ยวผมจะเรียกครูโหน่งมาพูดมาคุย และมากล่าวตักเตือนยังไงค่อยว่ากันแล้วมาสอบถามข้อเท็จจริงก่อนว่าเป็นยังไงเดี๋ยวจะดำเนินการแจ้งให้สมาชิกทุกท่านได้ทราบนะครับ

นายชาตรี (สท.เขต ๑) ขออนุญาตท่านประธานฝ่ายบริหาร ผมนายชาตรี หลีเจี้ย สมาชิกเทศบาลตำบลคึกคัก เขต 1 ที่จริงแล้ววันนี้ในวาระอื่นๆ อยากจะคุยเรื่องอื่นมากกว่าแต่ว่าประเด็นหลักนี้ ผมก็อยากจะเรียนท่านประธานท่านนายกนะครับว่าที่จริงนี้ผมไม่อยากจะพูดในที่ประชุมนะครับว่าเรื่องทำงานของทางด้านพนักงานนี้มันอยู่ที่ฝ่ายบริหารแต่เมื่อลักษณะการทำงานต่างๆ นี้ความผิดพลาดต่างๆ ที่ท่าน สท.ทั้ง 2 ท่านได้พูดเบื้องต้น ผมเองนะครับถ้าไม่มีข้อมูลไม่มีอะไรที่จริงจังผมจะไม่พูด แต่เรื่องที่เกิดกับผมและเกิดกับสมาชิกเรื่องการทำงานต่างๆ นี้มันหลายปีน่าจะมีการปรับปรุงแต่เมื่อสมาชิกไม่พูดท่านก็ละเลยนะครับเหย่อหยิ่งต่างๆ ไม่ปฏิบัติอะไรก็แล้วแต่ถือว่าเด็กเส้น ใครทำอะไรไม่ได้ ยกตัวอย่างเป็นต้นนะครับ สำหรับเรื่องที่จะพูดต่อไปนี้ไม่ว่าท่านสมาชิกสมชายท่าน สท.นพพร ได้เอ่ยกับรองสิริธรไว้ว่า หลังจากการแข่งขันกีฬาฟุตบอล 12 สิงหานะครับของทุกปีให้ฝ่ายที่รับผิดชอบนะครับนำเรื่องของงบประมาณที่ใช้จ่าย การทำงานต่างๆ ข้อดี ข้อเสีย ข้อบกพร่อง มาชี้แจงต่อสภานะครับซึ่งหลายปีที่ผ่านมาไม่เคยชี้แจง เรื่องของงบประมาณเรื่องของรายจ่ายเรื่องของการทำงานต่างๆ ให้สมาชิกได้ทราบ แล้วก็มีเรื่องที่ผมจะเอ่ยต่อไปสำหรับข้อพลาดพิงในการทำงานนะครับนิดหน่อยสำหรับวันนั้นผมอยากให้คนที่รับผิดชอบในเรื่องการชี้แจงเรื่องงบประมาณและรับผิดชอบการทำงานในครั้งนี้นะครับ มาชี้แจงให้ฟังว่าลักษณะการทำงานข้อผิดพลาดจริงๆ แล้วมันเกิดอะไรขึ้นในวันแข่งขัน 12 สิงหาที่ผ่านมา ในวันพิธีปิดการแข่งขันฟุตบอล 12 สิงหาว่าข้อผิดพลาดตัวนี้มันสมควรแก้ไขยังไง

นายวีรพล (รองประธานสภาฯ) เรื่องอื่นๆ มีใครจะเสนออีกไหมครับ

นายชาตรี (สท.เขต ๑) ขออนุญาตต่อท่านประธานนิดหนึ่งนะครับ ผมอยากจะให้ฝ่ายที่รับผิดชอบชี้แจงก่อนครับ

นายสวัสดิ์ (นายกฯ) กราบเรียนท่านประธานสภาเพื่อสมาชิกสภาที่เคารพทุกท่านครับ เรื่องแรกนะครับเกี่ยวกับเรื่องชี้แจงเรื่องงบประมาณรายจ่ายนะครับ ที่จริงผมสั่งรองหริไว้แล้วนะครับให้ทำเรื่องงบประมาณค่าใช้จ่ายในเรื่องการแข่งขันฟุตบอลเท่าไหร่ มีอะไรเท่าไหร่กี่อย่างบ้างชี้แจงให้ต่อสภาทราบ สืบเนื่องจากรองหริวันนี้ติดราชการไปประชุมสันนิบาตกับท่านประธานเสน่ห์ไม่ได้มาชี้แจง เดี๋ยวผมให้รองหริกลับมาทำให้เสร็จแล้วก็รายงานให้เพื่อนสมาชิกทุกท่านได้ทราบโดยส่งหนังสือไปให้สมาชิกทุกท่านทราบว่ารายจ่ายเท่าไหร่ จะเขียนบันทึกไว้ให้เรียบร้อย นะครับในส่วนของค่าใช้จ่ายในการแข่งขันฟุตบอล 12 สิงหา นะครับ ในส่วนที่เกิดมีปัญหาขึ้นมาเกี่ยวกับวันปิดสนามนะครับเนื่องจากเราแข่งขันผิดเวลามันมืดค่ำไฟก็ไม่มี ไปถ่ายรูปก็ไม่เห็น อันนี้ผมก็ขอรับผิดนะครับเพราะว่ามันเกิดเหตุสุดวิสัยขึ้นมาจริงๆ เนื่องจากทุกปีไม่เคยมืดค่ำแบบนี้ แต่สืบเนื่องที่ได้มืดค่ำเพราะทีมนักฟุตบอลเขาไม่ลงมาแข่งง่าย ท่าน สท.สมชาย ก็ได้เรียกขู่เข็ญว่าให้ลงมานะอย่าช้าเดี๋ยวจะมีการทำปิดสนามอะไรอีก ซึ่งทางฝ่ายบริหารก็ไม่ได้จัดเตรียมไฟเตรียมอะไรไว้มืดค่ำมันก็เกิดปัญหาคลุกคลักขึ้นมานิดหน่อย ซึ่งอันนี้ทางฝ่ายบริหารต้องขอโทษเพื่อนสมาชิกด้วยทำให้งานมันดูไปจืดหรือว่าไม่ได้รับความสะดวกสบาย เดี๋ยวปีหน้าจะทำให้ดียิ่งขึ้นนะครับในส่วนเรื่องนี้ครับผมขอขอบคุณครับ

นายสมชาย (สท.เขต 2) ขออนุญาตท่านประธานและผู้เข้าร่วมประชุมทุกท่านครับ อยากจะเรียนอย่างนี้นะครับเพื่อนสมาชิก ท่าน สท.ชาตรี ได้เกริ่นนำในเรื่องการจัดการสนามฟุตบอล คือจริงๆ เรื่องนี้ผมทำหน้าที่ตรงนั้นทุกปีครับแต่ผมไม่อยากจะพูด แต่ที่ผมอยากจะพูดวันนี้สักเล็กน้อยเพื่อเป็นแนวทางการในการปฏิบัติต่อไปครับเรื่องการแข่งขันช้าผมก็เข้าใจครับบางทีเขาก็เดินทางไกล แต่ว่าผมก็พยายามที่จะอะลุ่มอล่วย ให้ใช้สิทธิในการทำการแข่งขันแต่ประเด็นหลักที่ ท่าน สท.ชาตรี พูดเกี่ยวกับการจัดการมากกว่า ผมอยากจะฝากไปยังท่านรองปลัดที่รับผิดชอบโดยตรง ตรงนี้นะครับท่านไปบ้างไหมครับสนามผมขออนุญาตนะครับท่านไปบ้างไหมครับ เพราะแข่งเป็นเดือนเห็นท่านไปวันเปิดกับวันปิดท่านเคยไปดูไหมครับว่าลูกน้องของท่าน ท่านเคยไปดูไหมว่าท่านสมาชิกท่านเคยไปดูไหมครับว่าหัวหน้าส่วนบางคนเขาทำงานกันแบบไหน ท่านต้องรู้ครับ ท่านไปวันเปิดกับวันปิดทุกปีครับ ท่านไม่เคยเอาเรื่องตรงไหนที่มาแก้ไขท่านไม่เคยคิดจะทำเลยครับ ท่านต้องไปดูว่าเขาทำงานกันแบบไหน ท่านต้องไปทำตัวอย่างให้กับเด็กๆ ลูกน้องได้ปฏิบัติตามตัวท่าน ไม่ใช่ท่านไปยืนวันปิดและไปยืนวันปิดแล้วทุกอย่างผลจะออกมาอย่างไรล่ะครับ ผมอยากจะฝากท่านด้วยนะครับว่าให้ท่านติดตามดูแลและก็ให้เขาทำตามเป็นตัวอย่างที่ดีๆ ขอบคุณครับท่านประธาน

นายสุขเกษม (รองปลัดฯ) ขออนุญาตท่านประธาน ใน เมื่อ สท.สมชาย กล่าวพาดพิงถึงผมก็ขอใช้สิทธิทำความเข้าใจนะครับ ผมอยากให้ สท.สมชาย ถอนคำพูดนะครับถือว่าเป็นการดูหมิ่นผม การว่าทำตัวให้เป็นตัวอย่างหรือว่าทำตัวไม่ดี เมื่อเรามาดูงานราชการประจำอยู่ที่ผมรับผิดชอบโดยหลักส่วนราชการที่รับผิดชอบเวลาจัดกิจกรรมนะครับผู้ที่ดำเนินการเจ้าของส่วนราชการผู้อำนวยการกองการศึกษาผมมีหน้าที่แก้ปัญหาและผมก็จะประชุม โดยเฉพาะวันนี้นายสิริธร บัวแก้ว รองนายกเทศมนตรี ซึ่งเป็นผู้ดูแลรับผิดชอบกองการศึกษาปัญหาต่างๆ ที่เกิดนะครับถ้าอยู่ไม่พร้อมกันถ้าพูดไปแต่ละคนถือว่าไม่ยุติธรรม ปัญหาที่เกิดขึ้น นะครับอยากจะให้ประชุมร่วมกัน ตั้งแต่ตัวท่านนายกรองนายกที่รับผิดชอบกองการศึกษา ควบคุมดูแลกองการศึกษาหัวหน้าฝ่ายงานและจะรู้ว่าปัญหาที่เกิดขึ้นนี้มันเกิดขึ้นอย่างไร และการที่ผมไม่ลงนะครับผมอยู่ที่นี่พูดตามตรงผมรับราชการมา 26 ปี ส่วนราชการที่รับผิดชอบคือผอ.กอง ต้องลง ผมงานประจำบนโต๊ะก็มีต้องเซ็นแฟ้มที่กองคลังผมก็ต้องเซ็นไม่ใช่ว่าผมไม่ลงแล้วผมจะไม่ติดตามปัญหา ผมจะสั่งหัวหน้างานคือนายตนัย รับผิดชอบงานกีฬาสันทนาการ มีปัญหาอะไรบอก โดยเฉพาะ นายสมหมาย บุญลอย นักวิชาการศึกษาชำนาญการรักษาราชการแทนผู้อำนวยการกองการศึกษา ผมฝากประจำ คือผมไม่จำเป็นต้องลงไปที่หน้างานเพราะหน้างานมีการแข่งขันเยอะแล้วก็เป็นเดือนหลายเดือนแล้วงานประจำบนโต๊ะที่สำคัญก็มี บางอย่างราชการถ้าคุณลงไปนั่งอยู่ประจำถ้ามีปัญหาโทรแจ้งโทรประสานได้ไม่ว่าในปีนี้หรือปีที่ผ่านมาบางทีรองสิริธรไม่อยู่พนักงานจ้างก็โทรแจ้งผ่านผมมา ให้ช่วยแก้ไขปัญหาเอาน้ำไปฉีดเอารถไปฉีดคือผมไม่จำเป็นมันต้องรายงานผมทำความชี้แจงในที่สภาในส่วนที่ผมกำกับดูแล ในส่วนที่ต้องมาทำหน้าที่ชี้แจงทุกเรื่องก็คือหัวหน้าส่วนราชการที่ต้องรับผิดชอบนี่คือ ระเบียบขั้นตอนในการปฏิบัติในการบริหารราชการส่วนท้องถิ่น ทั้งผู้บริหารดูแลรับผิดชอบนอกจากตัวท่าน สวัสดิ์ ตันเก่ง นายกเทศมนตรีตำบลคึกคักซึ่งมีอำนาจตามพรบ.จัดตั้ง พรบ.เทศบาล พ.ศ.2496 ตามอำนาจหน้าที่ของท่านมีอยู่แล้ว แล้วก็รองนายกเทศมนตรีที่ควบคุมดูแลรับผิดชอบซึ่งนายกมอบหมาย ทุกเรื่องผมจะทำความชี้แจงหรืออธิบายให้เข้าใจในส่วนที่ท่านผู้บริหารนะครับได้พูดหรือได้ต้องการให้ชี้แจงในส่วนที่สภาสอบถามมา เมื่อกี้ที่ สท.สมชาย ได้พาดพิงถึงผม ในที่ประชุมสภาผมก็จะใช้คำสุภาพไม่มีการโต้เถียง ในการประชุมสภาด้วยข้อบังคับปัจจุบันก็มีนะครับพูดคำไม่สุภาพพูดเสียดสีหรือพูดให้คนอื่นเข้าใจผิด เมื่อกี้ สท.สมชาย พูดอย่างนั้นผมรับราชการมาผมถือว่าดูหมิ่นนะครับ ไม่เป็นตัวอย่าง ไม่ลงไปดู ถือว่าปล่อยปะละเลย ผมไม่ได้ปล่อยปะละเลยนะครับในส่วนของราชการที่ผมรับผิดชอบ ผู้ใต้บังคับบัญชาผมก็จะเรียกมาประชุมพูดคุยเสมอในเรื่องนี้ผมก็อยากจะให้คุยแล้วผมก็ไม่ได้เตรียมกับใครเช่นกัน ให้เรียกกองการศึกษามาดูก็ได้นะครับแล้วก็พูดคุยกัน ผมขอนำเรียนนะครับผ่านผู้บริหารท่านนายกไปยังประธานสภาเพียงเท่านี้ครับ ขอบคุณครับ

นายอนิวรรตน์ (ปลัด/เลขานุการฯ) ขออนุญาตท่านสมาชิกนิดหนึ่งนะครับ ตกลงให้เลขาบันทึกทั้งหมดไหมครับคุยกันก่อนนะครับเดี๋ยวผมไม่ถือวิสาสะตัดออก บันทึกหมดนะครับ เรียนเชิญครับ

นายชาตรี (สท.เขต ๑) ขออนุญาตต่อท่านประธานนะครับ ผมชาตรี หลีเจี้ย สมาชิกเทศบาลตำบลคึกคัก เขต 1 ที่จริงแล้วหลักของการทำงานไม่ว่าฝ่ายบริหาร สมาชิกสภา หัวหน้าส่วนราชการ พนักงาน พนักงานจ้าง คนงานทั่วไป เมื่อเข้าในระบบของราชการที่จริงแล้วผมพูดถึงการทำงานว่าการดูได้หรือไม่ดูดีก็คือการอยู่ที่ใจว่าเราเป็นผู้บริหารเราเป็นนักการเมืองสิ่งไหนที่ช่วยได้เราก็สมควรช่วยไม่ถือว่าเป็นหน้าที่ถ้าคนเรามีใจ ถ้าคิดว่าตัวเองมีหน้าที่เยอะไม่มีใจก็แล้วแต่จะคิด แต่ถ้าคิดจะช่วยว่าให้องค์กรของเราทำงานให้มันดีที่สุด ถามว่าเป็นหน้าเป็นตาเป็นสีแก่ใครผมมองผ่านแล้วว่าการทำงานมากี่ปีที่ผ่านมานี้ถ้าคนมีใจไม่ว่างานจะติดขัดอย่างไรไม่ว่าจะแข่งขันสัก 5 วัน แข่งขัน 1 เดือน หรือว่า 1 ปี คนที่มีใจที่จะช่วยในการแก้ไขปัญหานี้นะครับ เขาไม่พูดว่าหน้าที่ใครหน้าที่มันไม่ใช่ครับมันต้องช่วยกันทุกคน ไม่ใช่เอาตัวโน้นมาแอบอ้างตัวนี้มาแอบอ้าง ผมถือว่าหลักการบริหารจริงๆ มันไม่ใช่ สำหรับวันนั้นที่มาคุยกับผม ผมมีพยานในการคุยตามที่ผมพาดพิงไปท่านรองสุขเกษม ตามที่ท่านมาบ่นอย่างนู้นอย่างนี้ผมว่าไม่ใช่ท่านไปทำงานตามหน้าที่ของท่านไม่ใช่ท่านจะโวยอย่างนั้นตามที่ผมได้พูดไปวันนั้น เสร็จไปแล้วท่านไม่ทำงานแล้วท่านมาโวยอีกครั้ง ผมพูดวันนั้นท่านมีเรื่องอะไรมีปัญหาอะไรมาชี้แจงในสภาถือว่าวันนี้การประชุมสภาก็เกิดขึ้นแล้ว เรื่องที่ผมพูดวันนั้นและที่ท่านพูดวันนั้น ผมอยากให้ท่านชี้แจงให้สภาฟังสักนิดหนึ่งนะครับ ขอเชิญครับ

นายสุขเกษม (รองปลัดฯ) เรียนท่านประธานสภา ที่ สท.ชาตรี หลีเจี้ย พูดในที่ประชุมสภา ฟังเมื่อกี้ท่านนายก ก็ได้นำเรียนในที่ประชุมทราบเบื้องต้นแล้ว ว่ามีปัญหาในกรณีที่เกิดขึ้นผมก็เรียกผู้บังคับบัญชาที่รับผิดชอบทั้งหมดมาประชุมก่อนที่ผมจะพูดคุยรายละเอียดผมก็จะพูดเพิ่มเติมนิดหนึ่งนะครับ กำกับดูแลรับผิดชอบปัญหาผมก็พูดกับผู้บังคับบัญชาเสมอนะครับว่าถ้ามีปัญหาอะไรหน้างานโทรมาได้ถ้าแก้ปัญหาได้ในส่วนของระดับหัวหน้างานให้ระดับหัวหน้างานแก้ปัญหาก่อน ถ้าหัวหน้างานแก้ไขไม่ได้ก็ให้หัวหน้าฝ่ายหัวหน้าฝ่ายแก้ไขไม่ได้ ก็ให้ผู้อำนวยการกอง ถ้าผู้อำนวยการกองแก้ไขไม่ได้ ให้ปลัด รองปลัด ที่คุณดูแลรับผิดชอบนี่คือการปฏิบัติราชการและการดูแลรับผิดชอบคือไม่จำเป็นต้องไปนั่งดูแลอยู่ตลอดเวลานะครับการติดต่อสื่อสารโทรศัพท์ถือเป็นการแก้ปัญหาก็มีนี่นำเรียนให้ประชุมทราบในเบื้องต้นก่อน นะครับ แล้วในวันนั้นที่ สท.สมชาย ชูเหล็ก ประกาศรางวัล รางวัลที่ได้ดำเนินการมาทั้งหมดมันจะมีตามระเบียบในการแข่งขันทั้งถ้วยทุกประเภทแล้วก็เงินรางวัลทุกประเภท ซึ่งเงินรางวัลและถ้วยรางวัล ขออนุญาตเอ่ยนามก็คือ นายสิริธร บัวแก้ว รองนายกเทศมนตรีเขาก็ได้เขียนรายการทั้งหมดให้เจ้าหน้าที่พิมพ์เอาไว้ว่าถ้วยนี้รางวัลอะไร ที่ถ้วยมันจะมีรางวัลไว้หมดแล้วและที่เงินรางวัลจะติดสติ๊กเกอร์แปะเอาไว้ จริงๆ วันนั้นที่เขียนที่ สท.สมชาย ประกาศรางวัลที่ 4 ผมก็ไปสอบถามดูแล้วที่รองสิริธร เขียนจริงๆ แล้ว เขาบอกแล้วให้ประชุมกันทุกส่วนนะครับคนที่เขียนวันนั้นลายมือใครเขียนถูก เขียนผิด จนมากระทบถึงการประกาศว่ารางวัลกับถ้วยตรงกันหรือไม่ มันมีปัญหาวันนั้นผมก็ได้เข้าไปคุยกับนายดนัย แล้วดูว่าที่เขียนมาทุกอย่างถูกต้องตรงกันหรือไม่ เมื่อประกาศผิดรางวัลที่ 4 มีแต่เงินรางวัลไม่มีถ้วยก็เอาถ้วยคืนมาแล้วผมก็เดินจากหน้าเวทีเดินผ่านท่าน สท. ผมก็พูดคุยกับ สท. ทุกท่านผมก็ให้เกียรติ สท. ทุกท่านผมก็พูดคุยธรรมดา ผมว่าอาจจะมืดเพราะทุกทีเวลา 6 โมงกว่า ก็จะดำเนินการแล้วเสร็จไม่ทันมืด แต่วันนั้นผมก็อยู่นะครับก็มีการลงสนามช้าของทีมสามบีซึ่งนักกีฬาไม่ครบ ประมาณ 15-20 นาที กว่าจะได้ลงสนามเรียบร้อย แล้วพอมืดผมก็พูดว่าสงสัยเจ้าหน้าที่อาจจะมองไม่เห็นหรือผิดหรือเปล่าที่ผมพูดออกมา และทาง สท.ชาตรี หลีเจี้ย และก็พูดขึ้นว่าเขาก็มีตัวตนอยู่หลายคนไม่ต้องแก้ตัว คุณมีหน้าที่จัดการก็จัดการไปอันนี้พูดตามข้อเท็จจริงนะครับ นี่ผมก็ยังงงเหมือนกันนะครับว่าทำไมผมต้องแก้ตัวเพราะการจัดการทั้งหมดบอกหมดแล้วมีตั้งแต่ผู้รับผิดชอบกำกับอยู่โดยตรง แล้วมีคำสั่งที่แต่งตั้งไว้โดยตรงผมก็พูดคุยให้ฟัง การที่ท่าน สท.ชาตรี หลีเจี้ยว่าผมแก้ตัวผมว่าอะไรผมต้องแก้ตัวผมไม่ได้แก้ตัวอะไรผมพูดคุยปัญหา ปัญหาทุกอย่างที่เกิดขึ้นเราก็มาแก้ไขปรับปรุงในกิจกรรมทุกอย่างไม่ว่างานกีฬางานอื่นก็แล้วแต่เพื่อให้ดีขึ้น เพื่อให้ปัญหาเหล่านั้นไม่เกิดขึ้น นี่คือกรณีที่เกิดขึ้นในวันนั้นผมก็นำเรียนให้ท่านประธานสภาและทาง ท่าน สท.ชาตรี แล้วท่าน สท.ชาตรี ว่าจะเอาเรื่องนี้ไปพูดในที่ประชุมผมก็ว่าได้ถ้าพูดในที่ประชุม นะครับก็ขอนำเรียนให้ท่านประธานสภาและที่ประชุมทราบครับขอบคุณครับ

นายสวัสดิ์ (นายกฯ) กราบเรียนท่านประธานสภาและท่านสมาชิกเอาเป็นว่าผมขอรับผิดแต่เพียงผู้เดียวแล้วกันเนื่องจากบริหารจัดการไม่ดี นะครับปีหน้าผมจะทำให้ดีกว่านี้อีกนะครับจะได้ดูแลติดตามให้ทั่วถึง และก็ขอโทษด้วยผมก็ไม่ได้เข้าไปดูสนามฟุตบอลสืบเนื่องจากผมติดราชการเยอะแยะหมดทั้งวันต้องไปดูแลตรงโน้นตรงนี้ลงพื้นที่กับ สท.นพพร ตลอด ดูหมู่ 2 บ้าง หมู่ 7 บ้าง ไปทุกหมู่ขับรถไปดูถนนตรงไหนชำรุดหรือว่าไม่ชำรุดผมไปทั่วก็ติดราชการผมไม่ได้ไปดู แล้วกำชับรองหริแล้วว่าไม่รู้ปีนี้รองหริเป็นอะไรไปเรียนไปอะไรด้วยหลายเรื่องเดี๋ยวปีหน้าจะทำให้ดีกว่านี้อีกครับขอรับผิดชอบแต่เพียงผู้เดียวครับ ขอบคุณครับ

นายชาตรี (สท.เขต ๑) ขออนุญาตท่านนายกและท่านประธานสภานะครับ ที่จริงท่านรองสุขเกษมก็ชี้แจงถูกนะครับแต่ผมมองถึงท่านรองครับผมมองถึงลักษณะที่บอกว่าไม่ต้องมาแก้ตัว ท่านก็สมควรรู้แล้วว่าภาษาใต้ว่าไม่ต้องมาแก้ตัวท่านต้องกลับไปแก้ปัญหาตัวนั้นท่านไม่ใช่มาถึงก็บ่นต่อหน้าผมอย่างโน้นอย่างนี้ ผมไม่อยากรับฟังเรื่องของการแก้ปัญหาผมรู้อยู่แล้วว่าสมควรแก้ปัญหาอย่างไร วันนั้นพอดีมีเรื่องของท่านประธานสภาท่านมายืนอยู่ ท่านสมญา นพฤทธิ์ก็ยืนอยู่ ผมบอกว่าพอท่านมาพูดถึงกับผมรองเกษมพูดว่ามันมืดแล้วผมเข้าใจว่าลักษณะการมืดการแจกของรางวัลการแจกถ้วยว่าก่อนมืดผมว่าไม่สมควรมาแก้ตัวหน้าที่ของท่าน ท่านไปทำงานเสียท่านควรจะรู้ว่ามันมืดแล้ว สมควรจะทำอย่างไร แล้วก็มีท่านประธานเสน่ห์ก็พูดว่าการแก้ไขเบื้องต้นนี่คือเป็นลักษณะการพูดแต่ภาษาบ้านๆ บอกว่าไฟโทรศัพท์ก็มีก็คือการแก้ปัญหาเบื้องต้น แต่ที่จริงแล้วการแก้ไขลักษณะต่างๆ ก็คือการแก้ไขเฉพาะหน้ามันสมควรที่จะมีการแก้ไขจะปรับตามที่ท่านสมชายได้พูดเบื้องต้นว่าการที่ท่านรองปลัดไม่ลงไปเลยแต่ผมพูดตะกี้ว่าคนถ้ามีใจแล้วสมควรจะไปดูบ้างท่านก็รู้อยู่แล้วว่าการแก้ปัญหามันมีทุกปี พนักงานของเราแยะแยะเสียหมดหรือว่าจะให้ท่านนายกไปยืนชี้นิ้วทุกเรื่องมันก็ไม่ใช่ เพราะว่าที่จริงแล้วท่านก็รับผิดชอบโดยตรงก็คือเป็นหัวหน้าอันดับหนึ่งเป็นมือหนึ่งตามที่ท่านนายกได้รับมอบ รองสิริธร ก็คือฝ่ายบริหารผู้รับผิดชอบต่ออีกทีตามขั้นตอนตามหลักการของการบริหาร แต่เมื่อท่านทำผิดแล้ววิธีการแก้ไขปัญหามายืนบ่นมันก็ไม่ถูกต้องนะครับผมก็พูดหยาบไปนิดหนึ่งผมก็ยอมรับแต่ลักษณะการที่ผมพูด คือการแก้ไขปัญหาเฉพาะหน้ามากกว่าการที่จะโวยเรื่องนี้การแปลความหมายของผมอย่างนั้น ถึงท่านก็มาโวยผมบอกว่าไปแก้ไขในสภาแค่นั้นไม่มีอะไรคือโอกาสวันนี้เรามาประชุมเรามาแก้ไข มาพูดคุยให้ ตกลงแต่ถ้ามีปัญหาไม่มีใจคนเราต่อให้อยู่ที่ไหนถ้าไม่มีใจในการช่วยในการทำงานต่าง ๆ ผมพูดตรงๆ นะครับว่าท้องถิ่นนั้นไม่ยอมรับในการทำงานของท่าน ขอบคุณครับ

นายสุขเกษม (รองปลัดฯ) ขออนุญาตเพิ่มเติมนิดหนึ่งในเมื่อ สท.ชาตรี หลีเจี้ย ผมนำเรียนตัวท่านสวัสดิ์ ตันเก่ง นายกนั่งอยู่ที่นี้ผมมารับใช้ดูแลรับผิดชอบผมกล้าพูดได้เลยในทุกเรื่องผมอยู่ที่นี้ผู้บริหารผมทำงานเต็มหน้าที่ด้วยความสามารถ แต่ขอทำความเข้าใจไว้ก่อนนะครับเมื่อกี้ที่ท่าน สท.ชาตรี ว่ามีใจไม่มีใจ ผมยินดีทำงานมีใจทุกเรื่องถึงในวันนั้นที่ท่าน สท.ชาตรี พูดคือว่าผมไม่ได้บ่น ผมไม่ได้โวยวายเพราะว่า สท.หลายคนก็รู้จักผมก็รู้จักหลายท่านผมก็แค่พูดคุยไม่ได้โวยวายอะไรนะครับไม่ได้ไปโทษใคร แต่บอกมันมืดที่ท่าน สท.ชาตรี บอกว่าใช้โทรศัพท์มือถือ ผมก็บอกเจ้าหน้าที่ไว้แล้วว่าคือก่อนที่ สท.ชาตรี พูดว่าก่อนจะแก้ปัญหาโดยใช้โทรศัพท์มือถือส่องหลังจากนั้นผมก็พูดกับผู้ใต้บังคับบัญชาไปแล้วแต่จริงๆ สท.ชาตรี ไม่ได้พูดแบบนั้นแต่พูดในที่ประชุมสภาในประเด็นนี้ทำความเข้าใจตรงกันนะครับตรงนี้ผมพูดคุยกับผู้รับผิดชอบไปแล้วโทรศัพท์มือถือมีใช้ไป ท่านประธานที่กล่าวผิดก็ต้องส่องให้อ่านนั่นก็คือการแก้ปัญหาเฉพาะหน้า งานทุกเรื่องถึงแม้ว่าจะเตรียมการมานะครับไม่ว่าอะไรก็แล้วแต่ มันจะมีปัญหาเกิดขึ้นได้ปีนี้ที่ผ่านมามืดปีหน้าก็อาจจะเตรียมไฟไว้เผื่อเกิดปัญหานะครับเวลาช่วงมืด เพราะทุกอย่างมันมีปัญหาเกิดขึ้นได้เฉพาะหน้าหรือว่าเตรียมการอะไรมาแล้วแต่นะครับผมมีหน้าที่ในการแก้ปัญหา ผมมีหน้าที่ในการปฏิบัติราชการเพื่อปัญหาท้องถิ่น ผมก็นำเรียนประธานสภาให้ที่ประชุมทราบครับ ขอบคุณมากครับ

นายวีรพล (รองประธานสภาฯ) สมาชิกท่านใดมีเรื่องเสนออีกหรือไม่ ในเมื่อสมาชิกไม่มีเรื่องเสนออื่นๆ ในระเบียบวาระที่ 6 นี้ ผมก็ขอปิดการประชุมครับ ขอบคุณครับ

**ปิดประชุม เวลา ๑1.๓5 น.**

(ลงชื่อ) บันทึกรายงานการประชุม

(นายอนิวรรตน์ ไชยรัตน์ธนโชค)

ตำแหน่ง เลขานุการสภาเทศบาล

**----------------------------------------------------**

**คณะกรรมการตรวจรายงานการประชุม**

(ลงชื่อ) กรรมการ

(นายสมคิด หมื่นกล้า)

ตำแหน่ง สมาชิกสภาเทศบาลเขต ๑

(ลงชื่อ) กรรมการ

(นายอุดม ตันเก่ง)

ตำแหน่ง สมาชิกสภาเทศบาลเขต ๑

(ลงชื่อ) กรรมการ

(นายสมญา นพฤทธิ์)

ตำแหน่ง สมาชิกสภาเทศบาลเขต ๒

#### สภาเทศบาลตำบลคึกคัก ได้รับรองรายงานการประชุมสภา สมัย สามัญ สมัยที่ 3 ครั้งที่ 3/2561 แล้ว เมื่อครั้งประชุมสภา สมัย.สามัญ.. สมัยที่ .4. ครั้งที่ .1/2561. เมื่อวันที่ 27 ธันวาคม 2561 ณ. ห้องประชุมสภาเทศบาลตำบลคึกคัก

(ลงชื่อ) ประธานสภาเทศบาลตำบลคึกคัก

( นายเสน่ห์ บุญน้อย )

ตำแหน่ง ประธานสภาเทศบาลตำบลคึกคัก

------------------------------------------------